ΑΠΟΦΑΣΗ ΤΗΣ ΕΠΙΤΡΟΠΗΣ της 13ης Σεπτεμβρίου 1978 περί τροποποιήσεως της αποφάσεως 78/642/ΕΟΚ του Συμβουλίου "περί των μέτρων υγειονομικής προστασίας ως προς τη Δημοκρατία της Μποτσβάνα"

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

την οδηγία 72/462/ΕΟΚ του Συμβουλίου της 12ης Δεκεμβρίου 1972 περί των υγειονομικών προβλημάτων και των προβλημάτων υγειονομικού ελέγχου κατά την εισαγωγή βοοειδών και χοιροειδών και νωπών κρεάτων προελεύσεως τρίτων χωρών(1), όπως τροποποιήθηκε τελευταία από την οδηγία 77/98/ΕΟΚ(2), και ιδίως το άρθρο 15,

Εκτιμώντας:

ότι ελλείψει συμφώνου γνώμης της Μόνιμης Κτηνιατρικής Επιτροπής η Επιτροπή δεν ήταν σε θέση να εκδώσει τις προβλεπόμενες από αυτή διατάξεις σύμφωνα με τη διαδικασία που προβλέπεται στο άρθρο 29 της οδηγίας 72/462/ΕΟΚ για την εισαγωγή στο έδαφος Κρατών Μελών νωπών κρεάτων προελεύσεως Δημοκρατίας της Μποτσβάνα- ότι λόγω της ελλείψεως αυτής η Επιτροπή είχε υποβάλει στο Συμβούλιο μία πρόταση σχετική με τα προς λήψη μέτρα- ότι αυτό εξέδωσε τα εν λόγω μέτρα με την απόφαση 78/642/ΕΟΚ της 25ης Ιουλίου 1978(3)-

ότι η προαναφερθείσα απόφαση του Συμβουλίου, λαμβανομένων υπόψη, ιδίως της υφισταμένης στη Δημοκρατία της Μποτσβάνα υγειονομικής καταστάσεως, των μέτρων που εφαρμόζουν οι αρχές της χώρας αυτής για την καταπολέμηση του αφθώδους πυρετού και τη μη μετάδοση της ασθενείας αυτής στις άλλες μη προσβληθείσες περιοχές, επέτρεψε στα Κράτη Μέλη την εισαγωγή στο έδαφός τους υπό ορισμένες προϋποθέσεις και από καθορισμένες περιοχές νωπών κρεάτων προελεύσεως της χώρας αυτής-

ότι μετά από τις παρασχεθείσες πληροφορίες των αρχών της Δημοκρατίας της Μποτσβάνα, η βορειοανατολική ζώνη διαχωρίστηκε από την αμέσως γειτονική ζώνη, από τον Μάιο του 1978- ότι οι δύο αυτές ζώνες δεν έχουν προσβληθεί από αφθώδη πυρετό- ότι, κατά συνέπεια, είναι δυνατή η επέκταση της εξαγωγής των νωπών κρεάτων προς τα Κράτη Μέλη από τη βορειοανατολική περιοχή της Δημοκρατίας της Μποτσβάνα που δεν έχει προσβληθεί από την ασθένεια αυτή από πολλών ετών, διατηρουμένης μιας μη προσβληθείσας ζώνης, ως προστατευτική ζώνη σε σχέση προς τις προσβληθείσες ζώνες-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 78/642/ΕΟΚ τροποποιείται ως εξής:

1. Το κείμενο του άρθρου 1 αντικαθίσταται με το ακόλουθο κείμενο:

"Η απαγόρευση που προβλέπεται στο άρθρο 14 παράγραφος 2 της οδηγίας 72/462/ΕΟΚ δεν ισχύει για τις ακόλουθες περιφέρειες της Δημοκρατίας της Μποτσβάνα: Kwaneng, Kgatlend. South-East, Southern, Kgalagadi ούτε για το τμήμα της χώρας αυτής που ευρίσκεται ανατολικά της σιδηροδρομικής γραμμής που συνδέει την Dibete με τα ροδεσιανά σύνορα."

2. Στο άρθρο 2 πρώτη πρόταση, οι ακόλουθες λέξεις "η του τμήματος της χώρας που προβλέπεται στο άρθρο 1 και..." τίθεται μετά τις λέξεις: "καταγωγής περιοχών".

3. Στο σημείο ΙV του υγειονομικού πιστοποιητικού του παραρτήματος:

α) στο σημείο 1 υπό α):

- το κείμενο της πρώτης περιπτώσεως αντικαθίσταται με το ακόλουθο κείμενο:

"τα οποία έχουν γεννηθεί και εκτραφεί στη Δημοκρατία της Μποτσβάνα και τα οποία ευρίσκονται:

- τουλάχιστον από το μήνα Οκτώβριο του 1977 ή από τη γέννησή τους στις ακόλουθες περιφέρειες: Kwaneng, Kgatlend, South-East, Southern, Kgalagadi,

- τουλάχιστον από το μήνα Μάιο του 1978 ή από τη γέννησή τους στο τμήμα της χώρας που ευρίσκεται ανατολικά της σιδηροδρομικής γραμμής που συνδέει την τοποθεσία Dibete με τα ροδεσιανά σύνορα,

οι περιοχές αυτές δεν έχουν προσβληθεί από αφθώδη πυρετό οφειλόμενο σε εξωτικό ιό, τουλάχιστον κατά τη διάρκεια των δώδεκα τελευταίων μηνών-"

- στην τέταρτη περίπτωση η έκφραση "η απόφαση 78/642/ΕΟΚ του Συμβουλίου" αντικαθίσταται με τις λέξεις "οι ισχύουσες αποφάσεις της ΕΟΚ"-

- στο τέλος της τέταρτης περιπτώσεως, προστίθεται το ακόλουθο κείμενο:

"επί πλέον, εφ' όσον πρόκειται για βοοειδή προελεύσεως του τμήματος της χώρας που ευρίσκεται ανατολικά της σιδηροδρομικής γραμμής που συνδέει την τοποθεσία του Dibete με τα ροδεσιανά σύνορα, τα οποία έχουν μεταφερθεί από την περιοχή αυτή μέχρι τα σφαγεία με αυτοκίνητα οχήματα ή με οχήματα κινούμενα επί σιδηροτροχιών και τα οποία στο διάστημα των 24 ωρών πριν από τη φόρτωση υποβλήθηκαν από κτηνίατρο σε κλινική εξέταση κατά την οποία δεν διαπιστώθηκε κανένα σύμπτωμα αφθώδους πυρετού-"

β) στο σημείο 1 υπό γ) η έκφραση "στην απόφαση 78/642/ΕΟΚ του Συμβουλίου" πρέπει να αντικατασταθεί με τις λέξεις "στις ισχύουσες αποφάσεις της ΕΟΚ"-

γ) το κείμενο του σημείου 1 υπό ε) αντικαθίσταται με το ακόλουθο κείμενο: "προέρχονται από σφάγια τα οποία έχουν υποστεί ωρίμανση σε θερμοκρασία περιβάλλοντος ανώτερη των 2 oC τουλάχιστον επί είκοσι τέσσερις ώρες πριν από την αποστέωση"-

δ) στο σημείο 2 η έκφραση "η απόφαση 78/642/ΕΟΚ του Συμβουλίου" πρέπει να αντικατασταθεί με τις λέξεις "οι ισχύουσες αποφάσεις της ΕΟΚ".

Άρθρο 2

Η παρούσα απόφαση απευθύνεται στα Κράτη Μέλη.

Έγινε στις Βρυξέλλες, στις 13 Σεπτεμβρίου 1978.

Για την Επιτροπή

Finn GUNDELACH

Αντιπρόεδρος

(1) ΕΕ αριθ. Ν 302 της 31.12.1972, σ. 28.

(2) ΕΕ αριθ. Ν 26 της 31.1.1977, σ. 81.

(3) EΕ αριθ. Ν 213 της 3.8.1978, σ. 15.